Tienermeisie verdrink, man vermis by St. LuciaArgieffoto: pixabay.com ŉ Tienermeisie het verdrink en ’n man word vermis nadat hy vermoedelik ook verdrink het in twee afsonderlike gevalle by die St. Lucia-strand noord van Richardsbaai in KwaZulu-Natal. Die Nasionale Seereddingsinstituut (NSRI) is Saterdag omstreeks 16:30 in kennis gestel van ŉ geval van verdrinking. “Die NSRI het dadelik gereageer en by die polisie aangesluit. Daar is bevestig dat die liggaam van ŉ 17-jarige meisie in die water gevind is. Haar liggaam is tans by forensiese patoloë en ŉ geregtelike ondersoek sal gedoen word,” het Norman Rautenbach van die NSRI gesê. Rautenbach het verder gesê die NSRI het ook gesoek na ŉ 30-jarige man, maar kon geen tekens van hom vind nie. “Die NSRI glo dis twee afsonderlike gevalle. Die geval waar die meisie verdrink het, het glo om 12:30 plaasgevind en die een waar die man weggeraak het, omstreeks 16:30,” het Rautenbach gesê. Rautenbach het bygevoeg die polisie soek nog na die man en het met ŉ ondersoek begin.